BIRJA KOTIROVKALARI (KIMOShDI SAVDOLARI) O‘RTAChA NARXLARINI BELGILASh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Vazirlar Mahkamasining 2004-yil 5-fevraldagi 57-son “Mahsulotlar, xomashyo va materiallarning yuqori likvidli turlarini sotishning bozor mexanizmlarini joriy etishni davom ettirish to‘g‘risida”gi (O‘zbekiston Respublikasi qonun hujjatlari to‘plami, 2004-yil, 5-son, 57-modda) va 2008-yil 4-martdagi 36-son “Mahsulotlarning monopol turlarini mavsumiy talabni hisobga olgan holda birja savdolariga qo‘yish mexanizmini takomillashtirish to‘g‘risida”gi (O‘zbekiston Respublikasi qonun hujjatlari to‘plami, 2008-yil, 10-11-son, 60-modda) qarorlariga muvofiq O‘zbekiston Respublikasi Moliya vazirligi, Iqtisodiyot vazirligi va Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi qaror qiladilar. 
 1. Birja kotirovkalari (kimoshdi savdolari) o‘rtacha narxlarini belgilash tartibi to‘g‘risidagi nizom ilovaga muvofiq tasdiqlansin.
 2. Ushbu qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasi Vazirlar Mahkamasining 2004-yil 5-fevraldagi 57-son “Mahsulotlar, xomashyo va materiallarning yuqori likvidli turlarini sotishning bozor mexanizmlarini joriy etishni davom ettirish to‘g‘risida”gi (O‘zbekiston Respublikasi qonun hujjatlari to‘plami, 2004-yil, 5-son, 57-modda) va 2008-yil 4-martdagi 36-son “Mahsulotlarning monopol turlarini mavsumiy talabni hisobga olgan holda birja savdolariga qo‘yish mexanizmini takomillashtirish to‘g‘risida”gi (O‘zbekiston Respublikasi qonun hujjatlari to‘plami, 2008-yil, 10-11-son, 60-modda) qarorlariga muvofiq Hukumatning ushbu qarorlari bilan nazarda tutilgan ayrim turdagi yuqori likvidli mahsulotlar va tovar bozorlarida ustun mavqeni egallab turgan xo‘jalik yurituvchi subyektlarning Davlat reyestriga kiritilgan xo‘jalik yurituvchi subyektlar tomonidan ishlab chiqarilgan mahsulotlar turlarini sotishda birja kotirovkalarining (kimoshdi savdolari) o‘rtacha narxlarini shakllantirish mexanizmini belgilaydi.
 1. Mazkur Nizom yuqori likvidli mahsulotlar va tovar bozorlarida ustun mavqeni egallab turgan xo‘jalik yurituvchi subyektlarning Davlat reyestriga kiritilgan xo‘jalik yurituvchi subyektlar tomonidan ishlab chiqariladigan mahsulotlar (keyingi o‘rinlarda — tovarlar) bo‘yicha birjalarda o‘tkazilgan birja savdolari natijasida shakllangan birja kotirovkalarining (kimoshdi savdolari) o‘rtacha narxlariga (keyingi o‘rinlarda — o‘rtacha narxlar) nisbatan tatbiq etiladi.
 2. O‘rtacha narxlar har bir sotilgan tovarning navi, sinfi, markasi, turi va boshqa tavsiflari bo‘yicha birjalar tomonidan hisob davrida (haftada) o‘tkazilgan birja (kimoshdi) savdolari natijalari bo‘yicha hisoblanadi.
 3. Hisobot haftasida sotilgan har bir tovarning o‘rtacha narxlari hisobi birjalar tomonidan quyidagi formula asosida amalga oshiriladi:
 So‘ = (X1xY1 + X2xY2 +…+ XnxYn) / (X1+X2+….+Xn), bunda:
 So‘ — o‘rtacha narx;
 X1,2,...n — hisob davrida (haftada) tuzilgan har bir bitim bo‘yicha sotilgan tovarning hajmi;
 Y1,2,...n — hisob davrida (haftada) tuzilgan har bir bitim bo‘yicha sotilgan tovarning narxi.
 Har bir tovar turi bo‘yicha o‘rtacha narxlarning hisobi hisobot haftasida tuzilgan barcha bitimlar to‘g‘risidagi ma’lumotlarga asosan amalga oshiriladi. 
 4. Bir hafta ichida (dushanba-juma) birja (kimoshdi) savdolarida tuzilgan bitimlar bo‘yicha o‘rtacha narxlar hisobi hisob haftasidan keyingi dushanba kuni soat 17-00 gacha birjalar tomonidan amalga oshiriladi.
 5. Hisob haftasidan keyingi dushanba kuni soat 17-00 dan boshlab birjalar o‘rtacha narxlar to‘g‘risidagi ma’lumotlarni Internet tarmog‘idagi o‘z sahifalariga joylashtiradilar hamda ommaviy axborot vositalari va o‘zlarining ma’lumot byulletenlari obunachilariga taqdim qiladilar.
 6. Birjalar tomonidan hisoblangan o‘rtacha narxlar korxonalar tomonidan tovarlarni to‘g‘ridan to‘g‘ri shartnomalar asosida ichki bozorlarda sotishda hisob haftasidan keyingi seshanba kunidan boshlab, keyingi haftaning seshanba kunigacha foydalaniladi.
 7. Agar tovarlar hafta davomida o‘tkazilgan birja (kimoshdi) savdolarida savdoga qo‘yilmasa yoki sotilmasa, u holda eng oxirgi chop etilgan o‘rtacha narxlardan foydalaniladi. 
 8. Mazkur Nizom talablarini buzishda aybdor bo‘lgan shaxslar qonunchilik hujjatlariga muvofiq javobgar bo‘ladilar.